## Els agricultors afectats per la pedregada rebran 20 milions d’euros de l’assegurança agrària

*** El conseller d’Agricultura agraïx a Agroseguro la rapidesa i agilitat en la valoració de danys
* La Comunitat Valenciana lidera el suport a la contractació de l’assegurança agrària amb una inversió històrica de 33,1 milions d’euros**

Els agricultors afectats per la pedra, la pluja i el vent el passat 12 de juliol en les comarques de la Plana Baixa, el Camp de Morvedre i l’Alt Palància rebran 20 milions d’euros de l’assegurança agrària.

Així ho ha donat a conéixer el conseller d’Agricultura, Aigua, Ramaderia i Pesca, Miguel Barrachina, durant la seua visita a les zones afectades de Borriana, en la qual ha estat acompanyat pel secretari autonòmic d’Agricultura, Vicente Tejedo; la directora general de Producció Agrícola i Ramadera, María Àngels Ramón-Llin; el director general d’Agroseguro, Sergio de Andrés Osorio, i el director territorial de Llevant, Manuel González.

El conseller ha destacat la importància de l’assegurança agrària “com a ferramenta essencial per a protegir les explotacions agrícoles davant de fenòmens meteorològics extrems com el graníssol, les pluges torrencials o el vent”.

“Les assegurances agràries són una inversió en tranquil·litat i en futur. Cada vegada que arriba un episodi extrem, com el del passat 12 de juliol, es demostra el valor que tenen per al sector”, ha afirmat Barrachina.

Barrachina ha agraït a Agroseguro la rapidesa i agilitat en la valoració dels danys, i ha subratllat la importància de mantindre esta celeritat en la tramitació de les ajudes: “Els agricultors afectats han de rebre com més prompte millor les indemnitzacions que necessiten per a poder continuar amb la seua activitat amb garanties”, ha afirmat.

En este sentit, ha recordat que el Consell ja ha sol·licitat al Govern d’Espanya la declaració de zona greument afectada per als municipis damnificats, sense que fins hui s’haja rebut resposta oficial.

“És incomprensible el silenci del Govern. Els danys estan ací, les pèrdues són reals, i urgix una reacció immediata i eficaç per part de l’executiu central”, ha afegit Barrachina.

El conseller també ha realçat el ferm compromís del Consell amb el sector agrari, i ha destacat que la Comunitat Valenciana lidera a Espanya el suport a la contractació de l’assegurança agrària, amb una inversió històrica de 33,1 milions d’euros.

“Des de la Generalitat estem fent un esforç sense precedents perquè els nostres agricultors puguen accedir a una assegurança agrària sòlida, assequible i eficaç. La millor política agrària és protegir als qui cultiven la terra”, ha assegurat.

**Valoració de danys**

La tempesta del passat 12 de juliol ha provocat danys de gran magnitud en les explotacions agrícoles de la Comunitat Valenciana. Segons les primeres estimacions d’Agroseguro, s’espera rebre declaracions de sinistre en prop de 23.000 parcel·les, la qual cosa podria suposar una superfície afectada d’aproximadament 8.000 hectàrees.

Només en la comarca de la Plana Baixa, el nombre de parcel·les sinistrades podria superar les 20.000, mentres que en la comarca del Camp de Morvedre, especialment en el municipi de Sagunt, s’han comptabilitzat altres 2.800 parcel·les afectades.

“Ens trobem davant d’un episodi excepcional, ja que els danys registrats en un sol dia pràcticament igualen els acumulats per les 12 pedregades anteriors ocorregudes en el que va de 2025, pel que fa al cultiu de cítrics”, ha conclòs el conseller.

Fecha: 24/07/2025